钦定古今图书集成/明伦汇编/氏族典/第047卷 > 《廖用贤尚友录》 > 眭石
## 钦定古今图书集成/明伦汇编/氏族典/第047卷 > 《廖用贤尚友录》 > 眭石

按《丹阳县志》：石字金卿，万历辛丑进士，选庶吉士，升
检讨。工古文词，操笔数千言立就，洋洋纚纚，不可方
物。时宫中有郭贵人者，宠亚于郑妃。其母眭也，以甥
舅礼请通，石不许，曰：“六世而袒免，吾家去赵州越六
世矣，何能序昭穆耶？”贵人寻卒，诏究所赐宝履，亲族
有波累者，人皆服其先见。有《东荪集》行于世。

《汉书眭弘传》注“师古曰，眭音息随反，今河朔尚有此
姓，音字皆然。而韦昭、应劭并云音桂”，非也。今有炅姓，
乃音桂耳。汉之《决录》又不作“眭”字，宁可混糅，将为一
族？又近代学者，旁引《炅氏谱》，以相附著。私谱之文，出
于闾巷家自为说，事非经典。苟引先贤，妄相假托，无
所取信，宁足据乎？

郑樵《通志》。